Ministerstvo životného prostredia Slovenskej republiky ako  
zakladateľ štátneho podniku **SLOVENSKÝ VODOHOSPODÁRSKY PODNIK, štátny podnik** vypisuje v zmysle zákona č. 111/1990 Zb. o štátnom podniku výberové konanie na obsadenie pozícií **členov dozornej rady** štátneho podniku SLOVENSKÝ VODOHOSPODÁRSKY PODNIK, štátny podnik so sídlom v Banskej Štiavnici na nové funkčné obdobie dozornej rady

**Hlavné úlohy:**  
- kontrola správnosti vedenia účtovných záznamov,  
- kontrola, či sa podnikateľská činnosť podniku uskutočňuje v súlade s právnymi predpismi, internými predpismi podniku a pokynmi zakladateľa,  
- vykonávanie činností podľa § 21 zákona č. 111/1990 Zb. o štátnom podniku, ktorý definuje pôsobnosť dozornej rady,  
- zaobstarávať si a zohľadňovať všetky dostupné informácie týkajúce sa rozhodovania dozornej rady,  
- vykonávať svoju pôsobnosť s odbornou starostlivosťou a v súlade so záujmami štátneho podniku.

**Požadované kvalifikačné predpoklady:**  
- vysokoškolské vzdelanie II. stupňa

**Počet obsadzovaných miest:**  
3

**Špecifické kritériá a požiadavky a požiadavky na uchádzačov:**  
• odborná prax minimálne 5 rokov (v oblasti právo, ekonómia, verejné obstarávanie, manažment alebo vodné hospodárstvo),  
• znalosť všeobecne záväzných predpisov, najmä:  
i. zákona č. 111/1990 Zb. o štátnom podniku v znení neskorších predpisov,  
ii. zákona č. 431/2002 Z. z. o účtovníctve v znení neskorších predpisov,  
iii. zákona č. 513/1991 Zb. Obchodný zákonník v znení neskorších predpisov,  
iv. zákona č. 278/1993 Z. z. o správe majetku štátu v znení neskorších predpisov  
v. zákona č. 343/2015 Z. z. o verejnom obstarávaní v znení neskorších predpisov  
vi. zákona č. 364/2004 Z. z. o vodách a o zmene a doplnení zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon)  
vii. zákona č. 311/2001 Z. z. Zákonník práce v znení neskorších predpisov,  
• spôsobilosť na právne úkony v plnom rozsahu,  
• osobná integrita, bezúhonnosť, dôveryhodnosť, riadiace schopnosti, komunikatívnosť, emocionálna stabilita, rozvinuté interpersonálne zručnosti,  
• znalosť legislatívy Európskej únie v oblasti vodného hospodárstva súvisiacej s činnosťou štátneho podniku,  
• záujem o oblasť vodohospodárstva a environmentalistiky.

**Iné kritériá a požiadavky:**povinnosť spĺňať podmienky zákona č. 357/2004 Z. z. o ochrane verejného záujmu pri výkone funkcií verejných funkcionárov ako aj zákona č. 111/1990 Zb. o štátnom podniku v znení neskorších predpisov. Od úspešného uchádzača sa bude požadovať overenie bezúhonnosti prostredníctvom výpisu z registra trestov nie staršieho ako tri mesiace.

**Zoznam požadovaných dokladov pre uvedenú obsadzovanú funkciu:**  
- žiadosť o zaradenie do výberového konania,  
- profesijný štruktúrovaný životopis v slovenskom jazyku s podrobným rozpisom odbornej a riadiacej praxe,  
- motivačný list,  
- kópia diplomu, osvedčujúceho požadované kvalifikačné predpoklady,  
- čestné vyhlásenie ([vzor súhrnného čestného vyhlásenia dostupný tu (word 0,1 MB)](https://www.minzp.sk/files/osobny-urad/2022/dr-svp/vzor-cestneho-vyhlasenia_vyberove-konanie-clenov-dr-svp.docx))  
a. o bezúhonnosti,  
b. o pravdivosti všetkých predkladaných údajov a podkladov,  
c. o spôsobilosti na právne úkony v plnom rozsahu,  
d. o požadovanej dĺžke odbornej praxe,  
[- súhlas so spracovávaním svojich osobných údajov (PDF, 0,2MB)](https://www.minzp.sk/files/osobny-urad/2022/dr-svp/suhlas_zverejnenie-cv-pred-realizaciou-vk_svp-s-p._clen-dozornej-rady.pdf) za účelom zverejnenia profesijného štruktúrovaného životopisu v súlade s ustanoveniami zákona č. 18/2018 Z. z. o ochrane osobných údajov  
Žiadosť o zaradenie do výberového konania spolu s požadovanými dokladmi môžu uchádzači podať **do 15. februára 2022**buď  
i. v listinnej podobe na adresu: **Ministerstvo životného prostredia Slovenskej republiky, osobný úrad, Nám. Ľ. Štúra 1, 812 35 Bratislava s označením na obálke (VK – člen dozornej rady štátneho podniku SVP, š. p. Banská Štiavnica a ,,NEOTVÁRAŤ")**  
ii. v elektronickej podobe na [vyberove.konanie@enviro.gov.sk](javascript:decodeEmail('ks!vog!orivne~einanok!evorebyv')) (maximálna kapacita odoslanej správy je 10MB)  
  
Rozhodujúcim je dátum podania na poštovej pečiatke alebo dátum podania v podateľni Ministerstva životného prostredia SR. Uchádzači, ktorí zašlú prihlášky po stanovenom termíne, nebudú do výberového konania zaradení. Žiadosť o zaradenie do výberového konania a ostatné požadované dokumenty podané v elektronickej podobe doručí uchádzač aj v listinnej podobe najneskôr v deň výberového konania pred jeho začatím.

**Informácie o priebehu výberového konania:**  
Výberové konanie má dve časti. Priebeh výberového konania upravuje platný [Rokovací poriadok (PDF, 0,5MB)](https://www.minzp.sk/files/osobny-urad/2022/dr-svp/rokovaci-poriadok_statny-podnik-final.pdf) . Prvú časť tvorí neverejný pohovor s členmi výberovej komisie, na ktorej sa overujú odborné vedomosti uchádzačov.  
Uchádzači, ktorí v rámci prvej časti uspejú a získajú dostatočný počet bodov, postupujú do druhej časti výberového konania.  
Druhou časťou výberového konania je pohovor s členmi výberovej komisie s účasťou verejnosti a je vysielaná naživo prostredníctvom internetu. Uchádzači v rámci nej odpovedajú na otázky výberovej komisie najmä k interpersonálnym zručnostiam a ich osobnej motivácii, pre ktorú sa uchádzajú o danú funkciu. Otázky uchádzačom môže klásť aj zúčastnená verejnosť.  
V prípade nepriaznivej epidemickej situácie sa môže prvá aj druhá časť výberového konania uskutočniť on-line prostredníctvom aplikácie MS Teams.

**Predpokladaný termín uskutočnenia výberového konania:**  
marec/apríl 2022  
Kontaktná osoba: JUDr. Tatiana Bartošiová, [tatiana.bartosiova@enviro.gov.sk](javascript:decodeEmail('ks!vog!orivne~avoisotrab!anaitat')),  
tel: +421 2 5956 2369